คลังแจงเศรษฐกิจไม่โตต่ำสุดในอาเซียน
คลังแจงเศรษฐกิจไทยไม่โตต่ำสุดในอาเซียน ชี้ปี57-58ขยายตัวได้สูงกว่าบรูไน-สิงคโปร์ ขณะที่ปี 59 ขยายตัวดีสุดในภูมิภาค
23 พ.ค. 2559

คลังแจงเศรษฐกิจไทยไม่โตต่ำสุดในอาเซียน ชี้ปี57-58ขยายตัวได้สูงกว่าบรูไน-สิงคโปร์ ขณะที่ปี 59 ขยายตัวดีสุดในภูมิภาค
นายพรชัย ฐีระเวช รองผู้อำนวยการและโฆษกสำนักงานเศรษฐกิจการคลัง (สศค.) เปิดเผยว่า เมื่อวันที่ 23 พ.ค. 2559 มีการรายงานข่าวหนังสือพิมพ์ไม่ตรงกับข้อเท็จจริงที่ว่า เศรษฐกิจไทย 2557-2558 โตต่ำที่สุดในอาเซียน และนักลงทุนไม่เชื่อมั่นทำให้การลงทุนโดยตรงหายไปถึง 90% ทั้ง 2 ปี ที่ผ่านมา
ทั้งนี้ จากข้อมูลของ สศค. พบว่า เศรษฐกิจไทยในปี 2557 และ 2558 ขยายตัวได้สูงกว่าประเทศบรูไน และสิงคโปร์ เศรษฐไทยจึงไม่โตต่ำที่สุดในอาเซียน นอกจากนี้เศรษฐกิจไทยในปี 2558 ขยายตัวได้ 2.8% มากกว่าปี 2557 ที่ขยายตัว 0.8% เป็นประเทศในอาเซียนที่ขยายตัวเพิ่มขึ้น ขณะที่ประเทศอื่นเศรษฐกิจในปี 2558 ขยายตัวได้น้อยกว่าปี 2557
ขณะที่เศรษฐกิจไทยล่าสุดในปี 2559 ยังพบว่าขยายตัวได้ดีที่สุดในอาเซียน จากตัวเลขการส่งออก 4 เดือนแรกของปีขยายตัวเล็กน้อย 0.9% ขณะที่ประเทศอื่นในอาเซียนขยายตัวติดลบตั้งแต่ 8-26% และตัวเลขการท่องเที่ยวข้องไทยใน 3 เดือนแรก ก็ขยายตัวมากที่สุดในประเทศอาเซียน มีนักท่องเที่ยวเข้ามาถึง 15.5 ล้านคน
นายพรชัย กล่าวว่า ในส่วนของการลงทุนโดยตรงจากต่างประเทศ ข้อมูลจากธนาคารแห่งประเทศไทย (ธปท.) พบว่าในปี 2558 มีการลงทุนโดยตรง 8.03 พันล้านเหรียญสหรัฐ ขยายตัวเพิ่มขึ้นจากปี 2557 ถึง 115.8% แสดงให้เห็นว่าการลงทุนโดยตรงของประเทศไม่ได้หายไปเป็นจำนวนมากตามที่มีการเสนอข่าว